首陽山行
作者：郭士道
朝代：宋

paragraphs: 首陽山，青巃嵷。
上聳紫蓋凌瑶空，下周林壑盤蒼龍。
嵯峨自太古，崒嵂鎮寰中。
黄河西來遶其下，日夕雲氣開鴻濛。
恍疑鬼神護，又似丹青工。
諸峰不敢並，蒼翠光玲瓏。
我生癖性愛山水，見此奇絕摩雙瞳。
忽憶武王收諸夏，夷齊叩馬來山東。
風雲變化適際會，恥逐龍虎爭奇功。
歸來守岩穴，鬰鬰抱孤忠。
朝采山上蕨，暮拾山下蓬。
渴飲澗中水，熱眠雲外松。
既不學赤松子，又不侶商山翁。
丹誠耿耿照白日，勁節凜凜摩蒼穹。
首陽青青萬古色，不改夷齊之心胸，直與天地相始終。
千載扶名教，二子功無窮。
我歌首陽歌未歇，泠然八表生清風。